LV Eiropas Savienības Oficiālais Vēstnesis C 125/8

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/С 125/05

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

LIVAROT

EK Nr.: FR-PDO-0217-01089 – 03.09.2012

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Valsts prasības — ☐ Cita (precizēt)

2. Grozījuma(-u) veids

— ☐ Grozījumi vienotajā dokumentā vai kopsavilkuma lapā — ☒ Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums — ☐ Grozījumi specifikācijā, ja publicētajā vienotajā dokumentā (Regulas (EK) Nr 510/2006 9. panta 3. punkts) nav jāizdara grozījumi — ☐ Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr 510/2006 9. panta 4. punkts)

3. Grozījums(-i)

Turpmāk aprakstīto grozījumu mērķis ir nostiprināt produkta īpašības un kvalitāti saistībā ar tā ģeogrāfisko izcelsmi un aizsargāt ACVN Livarot reputāciju.

— Specifikācijas 2. punkts. Produkta apraksts

Produkta aprakstā precizēti daži specifiski Livarot raksturīgi tehniskie dati:

— siera sausnas saturs 44–52 %,

— mainītas Livarot siera atsauces formas – vismazākais Livarot siera ritulis vairs netiek gatavots, un ieviests lielais Livarot siera ritulis,

— turpmāk sieru gatavo šādās formās: Livarot siera lielā rituļa diametrs ir no 190 līdz 210 mm un uz iepakojuma norādītais neto svars – no 1 200 līdz 1 500 g, Livarot (parastā) rituļa diametrs ir no 120 līdz 128 mm un uz iepakojuma norādītais neto svars – no 450 līdz 500 g, Livarot siera 3/4 lieluma rituļa diametrs ir no 107 līdz 115 mm un uz iepakojuma norādītais neto svars – no 330 līdz 350 g, Livarot mazā rituļa diametrs ir no 80 līdz 94 mm un uz iepakojuma norādītais neto svars – no 200 līdz 270 g.

Precizēts, ka ar Livarot siera rituļu lielumu nosaukumiem apzīmē formas, kādās to piedāvā tirdzniecībā.

Pievienots Livarot organoleptisko īpašību apraksts.

— Specifikācijas 3. punkts. Ģeogrāfiskais apgabals

Livarot ģeogrāfiskais apgabals salīdzinājumā ar sākotnējo apgabalu, kurā ietilpa 118 pašvaldības, pēc grozījumiem tika paplašināts līdz 173 pašvaldībām, un no tā tika svītrota viena pašvaldība. Šīs paplašināšanas galvenais mērķis ir iekļaut apgabalā Ožas zemes (Pays d’Auge) ziemeļdaļu tā, lai šā ACVN ģeogrāfiskais apgabals sakristu ar šā dabas reģiona teritoriju.

Ožas zemes ziemeļdaļā ir tādi paši vides apstākļi kā dienviddaļā gan ģeoloģiskajā (mālaini veidojumi), gan arī augsnes īpašību ziņā (paaugstināts mālu saturs augsnē), līdzīgas ainavas, kur dominē purvāji vai plakankalņu nogāzes, turklāt visur sastopams blīvs un sazarots ūdensteču un ūdenstilpju tīkls. Šīs īpašības ir noteicošas lopbarības ražošanai, kas veido pašu pamatu Livarot siera saiknei ar tā zemi.

Līdztekus šiem stabilajiem faktoriem (ģeoloģiskajiem, augsnes, ainaviskajiem un hidroloģiskajiem apstākļiem) līdzīga ir arī ierastā prakse: zemes apaudzēšana ar zāli (pastāvīgo pļavu platības attiecība pret lauksaimnieciski izmantojamās zemes platību: > 50 %), lopkopības paņēmieni (Normandijas šķirnes govju audzēšana) vai patlaban pastāvošie piena savākšanas apvidi gan Ožas zemes dienvidos, gan ziemeļos.

Šāda apgabala paplašināšana ir saistīta ar specifikācijas pārskatīšanu, nostiprinot saikni starp vietējo zemi un pienākumu piena ražošanai izmantot Normandijas šķirnes govis un ēdināšanu nodrošināt galvenokārt ar ganībās plūktu zāli. Ožas zemei kopumā raksturīgi, ka ievērojamas platības tajā aizņem zālāji un Normandijas šķirnes slaucamās govis ganāmpulkos ir lielā pārsvarā.

Sierniecībā vajadzīgās zinātības jomā Livarot siera gatavošanā izmanto tādus paņēmienus mīkstas siera masas pārstrādei, kuri sevišķi bieži sastopami visā Ožas zemes teritorijā.

Mikroflora, kas minēta specifikācijā, kura bija par pamatu šā ACVN reģistrācijai, ir tā pati, kas sastopama visā Ožas zemē, tas ir, Livarot ģeogrāfiskajā apgabalā, kā tas aprakstīts šajā grozījuma pieteikumā. Turklāt, degustējot produktus, kas ražoti apstākļos, par kuriem ir runa šajā grozījumu pieteikumā, nav noteiktas nekādas atšķirības, ko varētu piedēvēt dažādajām šā ģeogrāfiskā apgabala daļām.

Šis dabas reģions pilnībā atbilst specifikācijā izklāstītajiem jaunajiem ražošanas nosacījumiem.

— Specifikācijas 4. punkts. Izcelsmes apliecinājums

— Visiem uzņēmējiem pirms jebkādas ražošanas darbības uzsākšanas ir jāiesniedz paziņojums ar identifikācijas datiem. Tajā iekļauta saistību deklarācija, kurā aprakstīta kārtība, saskaņā ar kādu piena ražotāji, kuru ganāmpulku vēl neveido Normandijas šķirnes govis 100 % apmērā, 2017. gadā var panākt atbilstību prasībām.

Papildus obligātajai krājumu uzskaitvedībai jāievēro arī šādas īpašas prasības:

— specifikācijas pievienotas prasības, kas lopkopjiem jāievēro prasības attiecībā uz ganību un ēdināšanas apstākļu kontroli,

— specifikācijā precizētas prasības, kas sierotavām jāievēro attiecībā uz piena savākšanas un pārstrādes apstākļu kontroli,

— piensaimniekiem attiecībā uz katru dienu saražotā siera daudzuma un formu uzskaiti,

— turklāt izklāstīta metode organoleptisko pārbaužu veikšanai.

— Specifikācijas 5. punkts. Ražošanas metode

Specifikācijā precizēti vairāki punkti, lai labāk aprakstītu tradicionālos apstākļus, kādos noris piena ražošana un pārstrāde sierā, tādējādi vairojot Livarot reputāciju.

Piena ražošanas apstākļi

No 2017. gada 1. maijaLivarot sieru ražos vienīgi no tāda piena, kas iegūts saimniecībās, kuru govju ganāmpulks veidots tikai no Normandijas šķirnes liellopiem. Šā noteikuma ieviešanas termiņš ir saistīts ar Livarot vēsturi. Laikā, kad šo sieru atzina par produktu ar cilmes vietas nosaukumu Livarot (1975), ražotājgrupa nebija uzskatījusi par vajadzīgu valsts tiesību aktos norādīt Normandijas govju šķirnes izmantošanu, jo to izmantoja visi nozares lopkopji un tai nedraudēja aizstāšana ar citām šķirnēm. Taču laika gaitā sāka izmantot Prim’Holstein šķirni, kas vērsās plašumā; tad ražotājgrupa arvien vairāk atskārta, cik svarīga bija Normandijas šķirnes nozīme Livarot siera tipiskuma un labā tēla saglabāšanā. Lai apturētu šādas novirzes, atgrieztos pie apstākļiem, kas noteica šā produkta izcilības veidošanos, un vienlaikus pastiprinātu produkta saikni ar vietējo zemi, grupa vēlas reglamentēt piena ieguves metodi, nosakot, ka Livarot siera ražošanā izmantojamas Normandijas šķirnes govis. Tomēr lopkopjiem, kuri kopš nosaukuma atzīšanas 1975. gadā mainījuši govju šķirni, šā noteikuma piemērošana prasa pielāgošanās laiku. Tāpēc līdz 2017. gada 30. aprīlim pienam, ko ik mēnesi izmanto Livarot gatavošanai, vismaz 80 % apmērā jābūt iegūtam no Normandijas šķirnes govīm.

Ganāmpulkam vismaz seši mēneši gadā jāpavada ganībās, kurās katras slaucamās govs rīcībā ir vismaz 0,33 ha pļavu platības, no kuras vismaz 0,25 ha ir noganāmas platības, tas nozīmē – slaukšanas telpas apkaimē.

Šīs prasības attiecībā uz platībām ļauj nodrošināt nozīmīgu daļu zāles slaucamo govju barības devā, tādējādi ievērojot Ožas zemes zālāju apsaimniekošanas tradīciju un ar ģeogrāfiskajam apgabalam specifisku barības izmantošanu garantējot ciešu saikni starp vietējo zemi un produktu.

Lai nodrošinātu saikni ar ģeogrāfisko apgabalu, vismaz 80 % ganāmpulka pamatbarības (lopbarības) devas sausnas iegūst no saimniecības zemesgabaliem, kas atrodas ģeogrāfiskajā apgabalā. Papildbarības izēdināšanu reglamentē gan kvantitātes (1 800 kg katrai govij kalendārajā gadā), gan kvalitātes ziņā. Specifikācijā ievietots atļautās lopbarības un papildbarības saraksts.

Noteikti piena izmantošanas termiņi (ne vairāk par pēdējiem četriem slaukumiem un neuzglabājot ilgāk par 48 stundām).

Specifikācijā precizēti tauku satura standartizēšanas, nogatavināšanas un piena termiskās apstrādes tehniskie nosacījumi. Piena iebiezināšana, pirms sarecināšanas to daļēji atbrīvojot no ūdeni saturošās daļas, ir aizliegta. Noteikts atļauto pienam pievienojamo siera gatavošanai izmantojamo sastāvdaļu (vai papildu sastāvdaļu) vai piedevu saraksts.

Siera ražošanas apstākļi

Precizēts, ka Livarot sieru pagatavo no nogatavināta un ar himozīnu sarecināta piena siera vannā, kuras tilpums nepārsniedz 320 litrus (no 2014. gada 1. maija).

Livarot gatavošanai paredzēto pienu tradicionāli sarecina ar himozīnu siera vannā, kurā ietilpst gandrīz 300 litru sarecināmā piena. Tā kā vietumis un retos gadījumos tika izmantotas arī lielākas tilpnes, grupa nolēma ieviest noteikumus tilpņu ietilpības ierobežošanai.

Siera vannu maksimālās ietilpības noteikšanas mērķis ir nodrošināt recekļa iepildīšanu veidnēs vienā reizē. Tādējādi visiem vienas vannas siera rituļiem ir vienādas īpašības attiecībā uz skābumu un notecināšanu, taču stāvoklis ir citāds, ja siera tilpnes ir lielākas, jo tajās recekļa maisīšana un masas iepildīšana no tām veidnēs nenovēršami prasa vairāk laika (vairāki desmiti minūšu salīdzinājumā ar dažām sekundēm siera vannu gadījumā). Izmantojot lielās tilpnes, to siera rituļu īpašības, kuri iegūti veidņu pildīšanas sākumā, noteikti atšķiras no to rituļu īpašībām, kuri iegūti pildīšanas beigās, jo receklī turpina norisināties dzīvības procesi tvertnes satura maisīšanas un paskābināšanās dēļ, kas turpinās siera veidņu pildīšanas laikā. Pildīšanas beigu posmā siera rituļi, kas iegūti no vairāk notecināta recekļa, ir sausāki un to masa ēdot mazāk garda.

Aprakstīti piena recekļa sagraizīšanas, maisīšanas, iepildīšanas veidnēs, sūkalu notecināšanas un siera sālīšanas tehniskie nosacījumi un šajās darbībās patērējamais laiks. Noteikts aizliegums uzglabāt izejvielu–pienu, produktus ražošanas gaitā, piena recekli vai svaigu sieru temperatūrā, kas zemāka par 0 °C.

Lai nostiprinātu Livarot nozīmi, kāda tam ir patērētāju acīs kā vietējai zemei raksturīgam produktam, kas pagatavots tradicionālā veidā, grupa ir vēlējusies aizliegt lizocīma hidrohlorīda (sālsskābā lizocīma) izmantošanu. To lieto kā piedevu, lai hidrolizētu dažas (ķīmiskās) saites baktēriju ārējā membrānā, it īpaši sviestskābes baktēriju sporas, kas uzskatāmas par sevišķi nelabvēlīgām sierniecībā, jo izraisa sieru uzpūšanos. Tomēr šā siera ražotāji vēlas turpināt izmantot lizocīma hlorhidrātu līdz 2015. gadam, lai tiem piensaimniekiem, kuru ražotajā pienā var būt sastopamas sviestskābes baktēriju sporas, atvēlētu laiku pabeigt lopbarības skābēšanas paņēmienu uzlabošanu. Tam ir savs pamats, jo sviestskābes baktēriju sporu klātiene pienā var būt saistīta ar šo sporu klātieni skābbarībā, ko izmanto slaucamo govju ēdināšanā.

Siera nogatavināšana un iepakošana

Aprakstītas siera rituļu nogatavināšanas, mazgāšanas un pārsiešanas darbības, kas ir savstarpēji cieši saistītas.

Siera rituļus nogatavina susināšanas telpā 10–14 °C temperatūrā, pēc tam, ja vajadzīgs, papildu nogatavināšanu veic 6–9 °C temperatūrā.

Precizēti Livarot siera nogatavināšanas darbību tehniskie nosacījumi: laikā, kad sieru nogatavina susināšanas telpā, rituļus vismaz trīs reizes mazgā, un tos var arī nosukāt. Mazgāšanas šķīdumam ir atļauts pievienot fermentus vai annato (orleānkoka auglis). Mazgāšanas šķīdumu veido sālsūdens, kam var pievienot fermentus un/vai annato, kuru koncentrācija nepārsniedz 2 %.

Livarot siera rituļu un lielo rituļu nogatavināšanas minimālais ilgums no 21 dienas palielināts līdz 35 dienām, lai ņemtu vērā nogatavinātāju praksi, kuri pakāpeniski palielinājuši šo ilgumu līdz 35 dienām, neraugoties uz specifikācijas ierobežojumiem, lai lielākiem rituļiem nodrošinātu ilgāku nogatavināšanas laiku. Lai padarītu pastāvīgu šo praksi, kurai ir pozitīva ietekme uz siera garšu, grupa ir vēlējusies šo minimālo nogatavināšanas ilgumu Livarot rituļiem un lielajiem Livarot rituļiem precizēt specifikācijā.

Obligātais noteikums par visu lielumu Livarot siera rituļu sānu pārsiešanu ar strēmelēm iekļauts nodaļā “Produkta apraksts” un atgādināts nodaļā “Elementi, kas pamato saikni ar ģeogrāfisko apgabalu”. Šī siera rituļu sānu pārsiešana, kas aizsākās jau Livarot ražošanas sākumposmā XIX gadsimtā, jau bija norādīta specifikācijā, kas bija par pamatu ACVN reģistrācijai, bet šai pārsiešanai nebija obligāta rakstura. Taču šī rituļu sānu pārsiešana ir ļoti svarīga Livarot siera ārējam izskatam, kura dēļ tas izpelnījās iesauku “pulkvedis”, jo viena pār otru pārsietās strēmeles atgādināja Francijas armijas uniformai uzšūtos uzplečus, kas pēc izskata atbilda šai militārā dienesta pakāpei. Lai saglabātu šo siera identitātes pazīmi, grupa ir vēlējusies visu formātu Livarot siera rituļu sānu pārsiešanu noteikt specifikācijā par obligātu.

Strēmelēm izmantojamais materiāls vairs nav norādīts, lai ražotāji varētu izmantot jaunus materiālus, izņemot “4/4” formāta Livarot siera rituļiem, kuru pārsiešanai izmantotajām strēmelēm no 2017. gada 1. maija būs obligāti jābūt no augu valsts izcelsmes materiāla. Tam ir savs pamats, jo, no vienas puses, izmantojamais materiāls maina siera ārējo izskatu tikai papildus un, no otras puses, šī pārsiešanas prakse, ko patlaban ievēro daži uzņēmēji, visvairāk attiecas uz “4/4” formāta rituļiem, kas no visa Livarot produkcijas kopuma ir šim sieram visraksturīgākie. Šim noteikumam vajadzīgs noteikta ilguma īstenošanas termiņš, lai visi nozares uzņēmēji varētu to ieviest (jo īpaši piegādes jomā), kas ļautu tiem veikt siera rituļu sānu pārsiešanu ar augu izcelsmes materiāla strēmelēm.

— Specifikācijas 8. punkts. Īpaši noteikumi marķēšanai

Precizētas norādes, kas obligāti jāiekļauj marķējumā. Atcelta prasība izmantot INAO logotipu. Eiropas Savienības ACVN simbola norādīšana ir obligāta.

— Specifikācijas 9. punkts. Valsts prasības

Pievienota galveno kontrolējamo parametru tabula, un atcelta atsauce uz tehnisko piemērošanas reglamentu.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

LIVAROT

EK Nr.: FR-PDO-0217-01089 – 03.09.2012

AĢIN ( ) ACVN ( X )

1. Nosaukums

Livarot

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā norādītais nosaukums

Livarot ir cilindriskas formas siers, ko ražo vienīgi no govs piena, kas sarecināts ar himozīnu; sieram ir mīksta, viegli sālīta masa, mazgāta sarkanīgas krāsas miza; siers ir nogatavināts un aptīts ar trijām līdz piecām sloksnēm. Sākot no 2017. gada 1. maija, atsauces lieluma sieru – 4/4 lieluma rituļus, ko sauc (vienkārši) par Livarot, – tiks sistemātiski aptīti ar augu izcelsmes materiāla strēmelēm.

Pēc pilnīgas izžūšanas 100 gramos Livarot siera ir vismaz 40 grami tauku, un sausnas saturs ir 44–52 %.

Pārdošanā Livarot piedāvā šāda lieluma rituļos: mazais, 3/4 lieluma, 4/4 lieluma vai lielais. Lielā Livarot siera rituļa diametrs ir no 190 līdz 210 mm un uz iepakojuma norādītais neto svars – no 1 200 līdz 1 500 g, rituļa, saukta par Livarot, diametrs ir no 120 līdz 128 mm un uz iepakojuma norādītais neto svars – no 450 līdz 500 g, 3/4 lieluma Livarot diametrs ir no 107 līdz 115 mm un uz iepakojuma norādītais neto svars – no 330 līdz 350 g, mazā Livarot diametrs ir no 80 līdz 94 mm un uz iepakojuma norādītais neto svars – no 200 līdz 270 g.

Nogatavināšanas kopējais ilgums, skaitot no himozīna pievienošanas dienas, formātiem “3/4 Livarot” un “mazais Livarot” ir vismaz 21 diena, bet formātiem Livarot un “lielais Livarot” – 35 dienas.

Siera rituļa mazgātās, nelielas glemes klātās mizas krāsa ir no salmu dzeltenas līdz sarkanīgai. Siera elastīgajā, tumši dzeltenas krāsas masā ir nelieli caurumojumi. Livarot sieram raksturīgs stiprs un noturīgs aromāts. Tā nedaudz sālītā masa ēdot ir kūstoša, un tai ir izteikta garša, kas atgādina salmu un siena, dzīvnieku produktu un kūpinājumu nianses.

3.3. Izejvielas (tikai pārstrādātiem produktiem)

Sākot no 2017. gada 1. maija, katras saimniecības slaucamo govju ganāmpulkam būs jābūt veidotam vienīgi no Normandijas šķirnes govīm. Līdz 2017. gada 30. aprīlim pienam, ko ik mēnesi izmanto Livarot gatavošanai, vismaz 80 % apmērā jābūt iegūtam no Normandijas šķirnes govīm.

Izņemot pienu kā izejvielu, vienīgās siera gatavošanai izmantojamās sastāvdaļas vai papildu sastāvdaļas, vai piedevas, kuras atļauts pievienot pienam, kā arī ražošanas procesā, ir himozīns, nekaitīgas baktēriju kultūras, raugi, pelējumu kultūras, sāls un kalcija hlorīds.

Lizocīma hidrohlorīda izmantošana ir atļauta līdz 2014. gada 31. decembrim laikposmā no 15. oktobra līdz 15. aprīlim.

3.4. Dzīvnieku barība (tikai dzīvnieku izcelsmes produktiem)

Lai garantētu ciešu saikni starp vietējām īpatnībām un produktu, ko nodrošina ģeogrāfiskajam apgabalam raksturīgais barošanas režīms, slaucamās govis vismaz sešus mēnešus gadā uzturas ganībās. Saimniecībā katrai slaucamajai govij ir vismaz 0,33 ha zālāju platības, no kuras vismaz 0,25 ha noganāmu zālāju ir pieejami no slaukšanas vietām.

Ganāmpulkam izēdināmās barības pamatdevu 80 % apmērā, izsakot sausnā, veido ģeogrāfiskajā apgabalā atrodošajos saimniecības zemesgabalos izaudzēta lopbarība. Papildbarības deva nedrīkst būt lielāka par 1 800 kg vienai ganāmpulka govij kalendārā gada laikā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena ražošana, siera pagatavošana, nogatavināšana un iepakošana notiek 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Neskarot Eiropas Savienības tiesību aktos paredzēto norāžu lietošanu, katram ar ACVN Livarot apzīmētā siera ritulim, ko piedāvā tirdzniecībā, piestiprina individuālu etiķeti, uz kuras ir cilmes vietas nosaukums un norāde “Appellation d’Origine Protégée” (“aizsargāts cilmes vietas nosaukums”) jeb “AOP” (ACVN).

Eiropas Savienības ACVN simbola norādīšana ir obligāta.

Apzīmējumus “mazais”, “3/4” un “lielais” siera rituļu marķējumā var izmantot saskaņā ar 3.2. punktā “Produkta apraksts” paredzētajiem noteikumiem.

4. Precīza ģeogrāfiskā apgabala definīcija

Ģeogrāfiskajā apgabalā ietilpst kantonu un kantonu daļu teritorija turpmāk minētajos departamentos.

Kalvadosas (Calvados) departamentā (14):

Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque un Trouville kantona teritorija pilnībā; Bourguebus kantonā: Airan pašvaldība; Mézidon-Canon kantons, izņemot Bissières un Percy-en-Auge pašvaldību; Morteaux-Coulibeuf kantonā: Barou en Auge, Les Moutiers en Auge un Norey en Auge pašvaldība; St-Pierre sur Dives kantons, izņemot St-Pierre sur Dives pašvaldību; Troarn kantonā: Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet un Troarn pašvaldība; Cabourg kantonā: Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles un Varaville pašvaldība.

Ornas (Orne) departamentā (61):

Vimoutiers kantona teritorija pilnībā; Exmes kantonā: Ginai, Avernes sous Exmes, Courménil, Exmes, Omméel, Survie un St Pierre la Rivière pašvaldība; Gacé kantons, izņemot Trinité-des-Laitiers pašvaldību; Le Merlerault kantonā: Champ Haut, Lignères, Menil Froger un Le Menil Vicomte pašvaldība; Trun kantonā: Coudehard, Mont Ormel, Montreuil la Cambe, St Gervais des Sablons, Chambois, Ecorches un Neauphe sur Dives pašvaldība.

Ēras (Eure) departamentā (27):

Beuzeville kantonā: Fatouville Grestain, Fiquefleur Equainville, La Lande St-Léger, Manneville la Raoult un St Pierre du Val pašvaldība; Thiberville kantonā: La Chapelle Hareng, Fontaine la Louvet, Piencourt, Les Places un St-Germain la Campagne pašvaldība.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ožas zemes dabas reģions, kas atrodas starp Lamanšu (La Manche) ziemeļos un Peršas (Perche) pakalniem dienvidos, ir plakankalne vidējā augstumā (120–250 m) virs jūras līmeņa; tam cauri plūst daudz ūdensteču, kas ietekmējušas reljefu, veidojot vairākas ainaviskas vienības: plašas ielejas, kas mijas ar dziļu gravu atdalītiem plato, kā arī mazas ielejas ar stāvām kraujām.

Šim reģionam raksturīgs māla augšņu pārsvars, izteikts okeāna tuvuma klimats ar regulāriem nokrišņiem visu gadu un nelielām temperatūras starpībām starp gadalaikiem.

Pirmās rakstiskās norādes par Livarot sieru minētas jau XVII gadsimtā. XIX gadsimta otrajā pusē šis siers kļuva tautā plaši pazīstams, jo pa dzelzceļa tīklu to izplatīja pilsētās.

Ģeogrāfiskajā apgabalā vienlaikus attīstījās:

— gan ar specifiskām īpašībām apveltīta piena ieguve, ļoti plaši un tradicionāli izmantojot Normandijas šķirnes govis un pamatojoties uz ēdināšanas apstākļiem – dzīvnieki uzņem barību, pārsvarā plūcot ganību zāli ļoti ilgu laikposmu,

— gan arī rosīga mīkstas masas sieru gatavošanas darbība, liekot lietā īpašu zinātību. Pienu sistemātiski nokrejo un nogatavina. Recekli sagraiza vidēja lieluma graudos, tad graudus apmaisa. Nogatavinot sieru susināšanas telpā, rituļus regulāri mazgā, lai nodrošinātu tā oranži sarkanīgās mizas veidošanos. Siera rituļu aptīšana patērētāja apziņā ir Livarot siera tradicionālā pagatavošanas procesa neatņemama sastāvdaļa un ļauj saglabāt veidnē iegūto formu. Šo darbību veic Livarot siera rituļu nogatavināšanas laikā – ar vienu vai vairākām strēmelēm aptin tos trīs līdz piecas reizes.

5.2. Produkta specifika

Livarot sieram ir mazgāta, ar nelielu glemi klāta miza, kuras krāsa ir no salmu dzeltenas līdz sarkanīgai. Siera elastīgajā, tumši dzeltenas krāsas masā ir nelieli caurumojumi. Livarot sieram raksturīgs stiprs un noturīgs aromāts. Tā nedaudz sālītā masa ēdot ir kūstoša, un tai ir izteikta garša, kas atgādina salmu un siena, dzīvnieku produktu un kūpinājumu nianses. Livarot sieru var atpazīt pēc strēmelēm, ar kurām tas aptīts 3–5 reizes.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar Ožas zemi Livarot sieru saista virkne cilvēkfaktoru un dabas faktoru. Ožas zeme klimata, reljefa, ūdenstilpju un augšņu ziņā ir zālaugu kultūrām labvēlīgs reģions. Dzīvnieku audzētāji attīstījuši lopkopības sistēmu, lietderīgi izmantojot zālājus noganīšanai ilgu gada laikposmu; šādu ilgstošu turēšanu ganībās dara iespējamu mērenās temperatūras un regulārie nokrišņi. Turklāt lopkopji selekcijas ceļā izkopuši Normandijas govju šķirni, kas labi pielāgojusies pļavas apstākļiem un dod pienu, kura fizikāli ķīmiskās īpašības ir ļoti piemērotas sarecināšanai un kurš izcili labi padodas pārstrādei sierā.

Ožas zeme ir arī sierniecības kultūras reģions, kurā ar mīkstas masas un mazgātas mizas siera gatavošanu saistītās prasmes pārmantotas līdz pat mūsdienām. Šī zinātība, jo īpaši Livarot siera rituļu nogatavināšana un mazgāšana, kā arī aptīšana ar strēmelēm, ir faktors, kas veicina šo specifisko īpašību iegūšanu, kuras piešķir Livarot sieram neatkārtojamu garšu.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

https://www.inao.gouv.fr/fichier/CDCLivarot.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.